OBH 3947/1997., 10539/1997.
Az állampolgári jogok országgyűlési biztosának jelentése
Előadó: Tasnádiné dr Bácsi Zsuzsanna

Az eljárás megindulása :

Panaszosok kifogásolták,  hogy az OTSH által alapított Bringó Sport Kft szervezésében, 1996  évben lezajlott  TELEBINGÓ játékokon nyert nyereményeket, máig nem fizették ki, illetve a felszámolási eljárásról az érdekelteket médián keresztül nem tájékoztatták.

Vizsgálatot az Alkotmányban rögzített tulajdonhoz való jog érintettsége miatt indítottam.

Alkalmazandó jogszabályok:

Az állampolgári jogok országgyűlési biztosáról szóló 1993. évi LIX törvény 
16. § (1) Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.

1991. évi XXXIV. törvény a szerencsejáték szervezéséről (hatályos 1997 XI 2-ig)
10. § (1) Az SZF az engedélyben a szerencsejátékból származó nyeremények fedezetének biztosítása céljából – a 16. §-ban meghatározott sorsolásos játékok, a 17. §-ban meghatározott ajándéksorsolás, valamint a játékkaszinók és a folyamatosan lebonyolításra kerülő sorsolásos játékok és fogadás kivételével – pénzintézetnél pénz vagy értékpapír formájában elhelyezett biztosítékot, illetve bankgaranciát (a továbbiakban együtt: biztosítékot) írhat elő. A biztosíték letételének vagy a (2) bekezdésben foglaltak elmulasztása az engedély visszavonásával jár.

A szerencsejáték szervezéséről szóló 1991. évi XXXIV. törvény, 1997. évi XCIX. törvénnyel módosított szövege ( hatályos 1997. XI 3-tól):
10. § (1) Az SZF az engedélyben a szerencsejátékból származó nyeremények fedezetének biztosítása céljából hitelintézetnél vagy befektetési szolgáltatónál pénz vagy magyar állampapír formájában biztosítékot, illetve bankgaranciát (a továbbiakban együtt: biztosítékot) írhat elő. A biztosíték letételének vagy a (2) bekezdésben foglaltak elmulasztása az engedély visszavonásával jár.

25/1991. (X. 16.) PM rendelet az egyes szerencsejátékok engedélyezésével, lebonyolításával és ellenőrzésével kapcsolatos feladatok végrehajtásáról
20. § Az SzF a szerencsejátékok törvényességi felügyelete keretében:
a) ellenőrzi a szerencsejátékok szervezésével kapcsolatos jogszabályi és az SzF által meghatározott előírások megtartását,
b) a szerencsejátékok ellenőrzése során tapasztalt jogszabálysértések esetén a jogszabálysértőkkel szemben, saját hatáskörben intézkedik, vagy más, intézkedésre jogosult szerveknél eljárás lefolytatását kezdeményezi,
c) más – a szerencsejáték-szervező tevékenységet végzők ellenőrzésére jogosult – állami szervek jogszabálysértést feltáró kezdeményezésére a hatáskörébe tartozó intézkedést foganatosít.

Az érintett alkotmányos jogok
A Magyar Köztársaság Alkotmányának 13. § (1) A Magyar Köztársaság biztosítja a tulajdonhoz való jogot.

A vizsgálat megállapításai:
Panaszosok a ki nem fizetett nyeremények utólagos kifizetése érdekében fordultak hivatalomhoz.

Megállapítottam, hogy a  Bingó Sport Kft felszámolása már 1997. évben megindult. 
A csőd- illetve felszámolási eljárás a polgári jog egyik területe. Sem a felszámolás alatt álló Kft. sem a kijelölt felszámoló nem tartozik a hatóságok, illetve közszolgáltatást végző szervek fogalomkörébe. 
Az állampolgári jogok országgyűlési biztosáról szóló 1993. évi LIX törvény 16.§-a szabályozza az országgyűlési biztos eljárását és intézkedéseit. A törvény idézett rendelkezése értelmében, a felszámolási eljárással és a Kft működésével kapcsolatban, - hatáskör hiányában - vizsgálatot nem folytattam.

Vizsgáltam, hogy a Szerencsejáték Felügyelet eleget tett-e a jogszabályban előírt ellenőrzési kötelezettségeinek.
A Szerencsejáték Felügyelet tájékoztatott az általa végzett ellenőrzésekről és intézkedésekről.
 Vizsgálatom során megállapítottam, hogy az 1991. évi XXXIV. törvénynek a  Bingó Sport Kft alapítása idején hatályos rendelkezése értelmében a Szerencsejáték Felügyelet a nyeremények fedezetének biztosítása érdekében bankgaranciát vagy egyéb biztosítékot nem írhatott elő. A törvényt módosító  1997. évi XCIX. törvény többek között ezt a kivételt is megszüntette. Így a Szerencsejáték Felügyeletnek ezután lehetősége van arra, hogy megfelelő garanciák előírásával biztosítsa Kft esetében, a Kft. törzstőkéjét meghaladó tartozás fedezetét is.

Vizsgálat ideje alatt értesültem arról, hogy az érdekeltek egy része polgári pert indított, és a Kft vezetői elleni büntető eljárás indult, melynek ügyészségi szaka még nem fejeződött be.
A büntető illetve polgári eljárás során felvett bizonyítás nyilvánvalóan foglalkozik az OTSH illetve a Szerencsejáték Felügyelet szerepével. 
Ezért eljárásomat megszüntetem.

Budapest, 1998. október 27.

Gönczöl Katalin